આ સંદર્ભમાં સ્વરાજનાં સિત્તેરમાં વર્ષમાં એ નોંધવું રહ્યું કે, અગાઉની જેમ હવે ભારતીય સમાજ - ભારતવર્ષના નાગરિકો અને ભારતીય ગણતંત્રના કોઠાસૂઝ ધરાવતા મતદારો કોઈ એક નેતા, રાજકીય પક્ષ કે સંગઠનના દોરવાયા દોરાઈ જાય, એવી ઘેટાંવૃત્તિમાંથી ઝડપથી બહાર આવી રહ્યાં છે. મે ૨૦૧૪ની લોકસભા ચૂંટણીનાં પરિણામો અને છેલ્લે ઉત્તરપ્રદેશ વિધાનસભા ચૂંટણીનાં પરિણામોએ એ બાબત સ્પષ્ટ કરી છે કે, સમય-સંજોગો ઊભા થતાં, પડકારને મહાન તકમાં ફેરવી નાખવાની આવી ક્ષણોમાં; ભારતીય મતદારો નાત-જાત-સંપ્રદાય-કોમથી પર અને ઉપર ઊઠીને, અખિલ ભારતીય સંદર્ભમાં સમજી-વિચારીને શાણપણભર્યો સ્પષ્ટ જનાદેશ આપી શકે છે ! તેથી અલ્પેશ ઠાકોર જેવા કથિત યુવાનેતાની કાખઘોડીથી, ચુનાવ વૈતરણી પાર કરવા મથતી કોંગ્રેસ પાર્ટીએ એ સમજવું રહ્યું કે, મતદારો કોઈના પણ ખિસ્સામાં હોતા નથી. વળી જે રીતે અલ્પેશ ઠાકોરને સમગ્ર ઓબીસી સમૂહના નેતા તરીકે પ્રોજેક્ટ કરવાની નાકામ કોશિશ થઈ રહી છે તે દર્શાવે છે કે, અલ્પેશ ઠાકોર, સમગ્ર ઓબીસી સમૂહના નેતાને બદલે તેમના ઠાકોર સમાજમાં પણ એક મર્યાદિત જૂથનું જ પ્રતિનિધિત્વ ધરાવે છે. ગાંધીનગર પ્રકારના શક્તિ-પ્રદર્શન-મેળાવડા કેવા તો પ્રાયોજિત હોય છે ? અને તેની પાછળ કોંગ્રેસ સહિતનાં કેવાં કેવાં પરિબળો કામે લાગતાં હોય છે ? એ પણ હવે કોઈ ખાનગી બાબત રહી નથી !